**UDKAST**

**Anordning om ikrafttræden for Grønland af lov om ændring af lov om Lønmodtagernes Garantifond**

VI FREDERIK DEN TIENDE, af Guds Nåde Danmarks Konge, gør vitterligt:

I medfør af § 17, jf. § 6, i lov nr. 1538 af 12. december 2023 om ændring af lov om ændring af lov om Arbejdsmarkedets Tillægspension og forskellige andre love (Fælles opkrævning af arbejdsgiverbidrag, udvidet bemyndigelse til at fastsætte regler om modregningsadgang, nationale særregler for behandling af personoplysninger m.v.) bestemmes:

**§ 1**

I lov om Lønmodtagernes Garantifond, som sat i kraft for Grønland ved anordning nr. 321 af 3. juli 1980, foretages følgende ændringer:

**1.** *§ 9, stk. 4* og *5,* ophæves, og i stedet indsættes:

»*Stk. 4*. Finansieringsbidraget kan opkræves sammen med de øvrige bidrag, som Arbejdsmarkedets Tillægspension opkræver fra arbejdsgiverne. Restancer for bidrag kan indgå i den fælles opkrævning.«

Stk. 6-13 bliver herefter stk. 5-12.

**2.** I *§ 9, stk. 7, 1. pkt.,* der bliver stk. 6, 1. pkt.,ændres »de samlede« til: »den samlede indberetning af«, og i *2. pkt.* ændres »indbetaler« til: »indberetter«.

**3.** I *§ 9, stk. 8, 1. pkt.,* der bliver stk. 7, 1. pkt., ændres », renter og ekspeditionsgebyr« til: »og renter«.

**4.** I *§ 9, stk. 10,* der bliver stk. 9, ændres », renter og ekspeditionsgebyr« til: »og renter samt omkostninger forbundet med inddrivelse heraf«.

**5.** *§ 9, stk. 12,* der bliver stk. 11, affattes således:

*»Stk. 11*. Beskæftigelsesministeren fastsætter nærmere regler om beregningsperioder, opkrævning, modregning og betaling af finansieringsbidrag m.v., der indgår i en fælles opkrævning, jf. stk. 4. Der kan endvidere fastsættes regler om beløbsgrænser for opkrævning og tilbagebetaling af bidrag, og regler om at Arbejdsmarkedets Tillægspension kan give henstand med indbetaling samt eftergive finansieringsbidrag, renter og omkostninger forbundet med inddrivelse heraf.«

**6.** Efter § 11 indsættes:

**»§ 11 a*.*** Til brug for Lønmodtagernes Garantifonds behandling af lønkrav og opkrævning af finansieringsbidrag, skal Lønmodtagernes Garantifond behandle, herunder indsamle, almindelige personoplysninger om lønmodtagere og arbejdsgivere.

*Stk. 2.* Lønmodtagernes Garantifond vil i medfør af stk. 1 behandle personoplysninger om navn, personnummer, kontaktoplysninger, kontooplysninger, indkomstoplysninger, oplysninger om optjent feriegodtgørelse, virksomhedsidentitet, beregnet og skyldigt bidrag, oplysninger om indberettet ATP-bidrag, samt oplysninger om registreringer efter merværdiafgiftsloven eller lov om afgift af lønsum.

*Stk. 3.* Lønmodtagernes Garantifond indsamler de personoplysninger, der er nævnt i stk. 2, fra lønmodtagere, arbejdsgivere, fagforeninger, advokater, kuratorer, rekonstruktører, konkursboer, dødsboer, feriegarantiordninger, feriekasser, CPR-registret, CVR-registret, told- og skatteforvaltningen og Arbejdsmarkedets Tillægspension.

*Stk. 4.* Til brug for beregning og opkrævning af bidrag skal Arbejdsmarkedets Tillægspension behandle, herunder indsamle, almindelige personoplysninger om lønmodtagere og arbejdsgivere. Der vil blive behandlet oplysninger om virksomhedsidentitet, navn, personnummer, kontaktoplysninger, kontooplysninger, beregnet og skyldigt bidrag, oplysninger om betalingsevne, der indhentes i forbindelse med inddrivelse af bidrag, samt indberettet ATP-bidrag.

*Stk. 5*. Arbejdsmarkedets Tillægspension indsamler de personoplysninger, der behandles i medfør af stk. 4, fra CPR-registret, CVR-registret og Lønmodtagernes Garantifond.«

**§ 2**

*Stk. 1.* Anordningen træder i kraft den […].

Givet […], den […]

Under Vor Kongelige Hånd og Segl FREDERIK R.

/ Ane Halsboe-Jørgensen